Lars Løkke Rasmussen (V), 2002-10-31:
Dette forslag om mulighed for sygesikringstilskud til fem behandlinger mod overvægt hos en klinisk diætist giver mig anledning til at understrege regeringens fokus på overvægt - vi har også diskuteret det tidligere i dag for snart mange timer siden, og det var måske tid for, at vi snart skulle ud at røre os lidt alle sammen - som en af de mest alvorlige risikofaktorer for den danske befolknings sundhed.
Det giver mig også lejlighed til at understrege, at regeringen vil styrke indsatsen for bekæmpelse af overvægt og svær overvægt.
Som det fremgår af programmet »Sund hele livet«, er det regeringens mål at reducere antallet af svært overvægtige danskere.
Men det vil vi ikke gøre ved her og nu at give sygesikringstilskud til konsultationer hos privatpraktiserende diætister.
Ifølge Statens Institut for Folkesundhed var der i år 2000 1,7 millioner overvægtige i Danmark og 400.000 svært overvægtige.
Svær overvægt øger risikoen for hjerte-kar-sygdomme, aldersdiabetes, muskelsygdomme m.v.
Vi har talt om det alt sammen tidligere på dagen, så der er god fornuft i at bekæmpe overvægt, både for den enkelte og for samfundet; ingen tvivl om det.
Hvis 400.000 svært overvægtige skal have 60 pct. sygesikringstilskud til fem konsultationer hos en privatpraktiserende diætist, vil det årligt koste ca. 475 mio. kr.
Det er altså penge, vi ikke har, og det er også penge, som de socialdemokratiske forslagsstillere heller ikke har anvist finansieringsmuligheder til.
Jeg kan godt høre på mig selv, at det bliver en lidt kedelig repetition af nogle argumenter, der også har været nævnt tidligere i dag.
Nu har jeg ikke gjort mig ulejlighed med at regne det hele sammen, men det løber op.
Forslagsstillerne henviser til, at mange undersøgelser dokumenterer en positiv effekt af diætvejledning fra kliniske diætister.
Jeg er enig i, at de kliniske diætister udgør en vigtig faggruppe i indsatsen mod overvægt og sygdomme i relation hertil, og det er også mit klare indtryk, at man bruger de kliniske diætister i stigende omfang, både i den primære sundhedssektor i kommunerne og som tilbud via de praktiserende læger og på sygehusene, ikke mindst i forebyggelsen og behandlingen af overvægt og sygdomme relaterede til overvægt.
Men den enkeltes kostsammensætning kan imidlertid påvirkes ad mange andre veje, eksempelvis gennem bedre mærkning af fødevarer og tilskyndelse til udvikling af nye fedtfattige produkter, bare for at nævne et par eksempler.
Samtidig handler overvægt om meget andet end sundere kost.
Særlig væsentlig er også motion og fysisk aktivitet, og der er som led i amternes og kommunernes indsats på forebyggelses- og sundhedsfremmeområdet mange steder etableret forskellige tilbud til overvægtige i samarbejde med f.eks. diætister og foreninger og private - initiativer der er med til at rette fokus mod sunde kostvaner og den livslange proces, der handler om den sunde livsstil.
Så er der vel rent faktisk mig bekendt ikke nogen meget klar dokumentation for, at lige præcis fem konsultationer hos en praktiserende klinisk diætist er det mest effektive i forbindelse med bekæmpelsen af svær overvægt.
Et ekspertpanel i Sundhedsstyrelsen, hvor fedme- og ernæringsforskere for mange faggrupper og også diætisterne deltager, lægger i øjeblikket sidste hånd på et oplæg til en national handlingsplan vedrørende forebyggelse og behandling af svær overvægt, sådan som jeg også tror, jeg nævnte det under den forespørgselsdebat, vi havde tidligere på dagen.
Det er en handlingsplan, der vil indeholde dokumentation, oversigt over forebyggelses- og behandlingsindsatser og deres effekt samt komme med anbefalinger til fremtidige indsatser.
Inden vi, hvis vi ellers kunne tilvejebringe ressourcerne, beslutter præcis, hvordan vi skal prioritere indsatsen i kampen mod overvægt,
vil det altså være min anbefaling, at man afventer dette oplæg fra det ekspertpanel i Sundhedsstyrelsen, som faktisk sidder og arbejder med hele dette problemfelt.
Det vil være sådan, når den tid kommer, at regeringen naturligvis vil være indstillet på at følge op på anbefalingerne, så jeg synes, man kan sige, det lige er en postgang for tidligt at docere lige netop et sådant initiativ så præcist.